ORDE do 11 de decembro de 2025 pola que se establecen as normas de pesca nas augas continentais da Comunidade Autónoma de Galicia durante a tempada de 2026.
Consellería de Medio Ambiente e Cambio Climático — III. Outras disposicións — 22/12/2025

O artigo 58 da Lei 2/2021, do 8 de xaneiro, de pesca continental de Galicia, establece que por medio da orde anual de pesca continental a consellería competente en materia de pesca continental establecerá, para cada tempada, as normas específicas de pesca das distintas especies pescables que habitan as augas continentais de Galicia, adoptará os réximes especiais que se coiden pertinentes en determinados tramos de auga e aprobará as modificacións e as revisións dos plans técnicos de xestión dos recursos piscícolas que sexan necesarias.
O mesmo artigo tamén indica que as normas específicas de pesca fixarán as épocas hábiles, os tamaños mínimos, as cotas de captura, os cebos e as modalidades de pesca para cada especie en todas as augas continentais da Comunidade Autónoma, sen prexuízo do disposto nas normas específicas para cada tramo de auga.
En virtude do anterior, en concordancia co disposto no artigo 27.15 do Estatuto de autonomía, e en uso das atribucións que me confire a Lei 1/1983, do 22 de febreiro, de normas reguladoras da Xunta e a súa Presidencia,
Artigo 1.
Normas para a pesca do salmón
1. Védase o salmón en todas as augas continentais galegas, coas excepcións recollidas no artigo 18.
2. Conforme establecen as normas específicas doutras especies pescables, nas masas de auga salmoneiras do anexo III, a culleriña terá un tamaño máximo de 6,5 cm medidos entre a argola superior e a curvatura do anzol e está prohibido o uso de engados naturais.
Artigo 2.
Normas para a pesca do reo
1. Períodos hábiles.
a) Coutos de Betanzos, Noia, Noval, Ombre, Padrón, A Ponte do Porto, Ribeiras, Segade, Traba, Xuvia e Lambre: do 1 de maio ao 30 de setembro.
b) Coutos de Ponte Arnelas, Pontevea e Sinde: do 1 de maio ao 31 de agosto.
c) Río Eo compartido: do 1 de maio ao 31 de xullo.
d) Zonas de desembocadura (anexo I da Lei 2/2021, do 8 de xaneiro, de pesca continental de Galicia): non se autoriza a captura do reo.
e) Outras masas de auga: do 1 de maio ao 31 de xullo.
2. Dimensións mínimas e cotas de captura.
a) Para os efectos do disposto no artigo 31 da Lei 2/2021, do 8 de xaneiro, de pesca continental de Galicia, e no artigo 71 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), fíxase unha dimensión mínima de 35 cm.
b) Cota de captura por persoa e xornada: 2 exemplares.
c) No río Eo compartido, a dimensión mínima é de 25 cm e a cota de captura é de 2 reos por persoa e xornada.
3. Engados.
a) Engados artificiais autorizados: mosca artificial, culleriña, risco e peixes artificiais e semellantes.
b) Engados naturais autorizados: todos os engados naturais, agás todo tipo de ovas de peixes e o peixe natural. Os engados naturais só poderán empregarse con anzois de dimensións maiores ou iguais ás que se sinalan no anexo I desta orde.
c) Prescricións especiais para engados artificiais nas masas de auga salmoneiras do anexo III: a culleriña terá un tamaño máximo de 6,5 cm medidos entre a argola superior e a curvatura do anzol.
d) Prescricións especiais para engados naturais nas masas de auga salmoneiras do anexo III: queda prohibido o uso de engados naturais.
e) No río Eo compartido, a partir do 1 de xuño prohíbense a culleriña, o devón e mais os peixes artificiais e semellantes. A partir do 16 de xuño só se permite a mosca artificial.
Artigo 3.
Normas para a pesca da troita
1. Períodos hábiles.
a) Masas de auga salmoneiras do anexo III desta orde, agás no río Eo compartido: do 1 de maio ao 31 de xullo.
b) Río Eo compartido: do 1 de maio ao 31 de xullo.
c) Masas de auga de reo do anexo IV desta orde: do 1 de maio ao 31 de xullo.
d) Cabeceiras de ríos de montaña do anexo V desta orde: do 1 de maio ao 31 de xullo.
e) Coutos de pesca intensiva: do 15 de marzo ao 30 de setembro.
f) Outras masas de auga: do 15 de marzo ao 31 de xullo.
g) Zonas de desembocadura (anexo I da Lei 2/2021, do 8 de xaneiro, de pesca continental de Galicia): non se autoriza a captura da troita común.
h) Nos coutos con convenio cunha entidade colaboradora, prolongarase a tempada de pesca ata o 30 de setembro na modalidade de pesca sen morte, nos termos recollidos no artigo 16 desta orde.
2. Dimensións mínimas e cotas de captura.
a) Para os efectos do disposto no artigo 31 da Lei 2/2021, do 8 de xaneiro, de pesca continental de Galicia, e no artigo 71 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), fíxase unha dimensión mínima de 19 cm con carácter xeral, sen prexuízo das normas específicas que se establecen neste mesmo artigo para determinadas masas de auga.
Cota máxima de captura por persoa e xornada: 6 exemplares, sen prexuízo das normas específicas que se establecen neste mesmo artigo para determinadas masas de auga.
b) Río Eo compartido: dimensión mínima de 25 cm e cota de 4 troitas por persoa e xornada.
c) Normas específicas en masas de auga do anexo VI: dimensión mínima de 21 cm e cota de 4 exemplares por persoa e xornada.
d) Normas específicas en toda a masa de auga dos encoros dos anexos VII e VIII: dimensión mínima 23 cm e cota de 3 exemplares por persoa e xornada.
e) Normas específicas nos coutos de pesca: no anexo XII recóllense as dimensións mínimas e as cotas de captura específicas de cada couto de pesca.
f) Nunha masa de auga concreta non se poderá estar en posesión de troitas de menor tamaño que o autorizado, mesmo cando fosen pescadas noutro lugar, agás no caso de que se estea de paso, con todos os aparellos e engados recollidos e, se é o caso, as canas pregadas.
g) Nos ríos en que haxa troita e mais reo, só se poderá capturar un número de pezas igual ao da cota da troita, sen que o número de reos supere a súa propia cota.
3. Engados.
a) Engados artificiais autorizados: mosca artificial, culleriña e peixes artificiais e semellantes.
b) Engados naturais autorizados: todos os engados naturais, agás todo tipo de ovas de peixes e o peixe natural. Os engados naturais só se poderán empregar con anzois de dimensións maiores ou iguais ás que se sinalan no anexo I desta orde.
c) Prescricións especiais para engados artificiais nas masas de auga salmoneiras do anexo III: a culleriña terá un tamaño máximo de 6,5 cm medidos entre a argola superior e a curvatura do anzol.
d) Prescricións especiais para engados naturais nas masas de auga salmoneiras do anexo III: queda prohibido o uso de engados naturais.
e) No río Eo compartido, a partir do 1 de xuño prohíbense a culleriña, o devón e mais os peixes artificiais e semellantes. A partir do 16 de xuño só se permite a mosca artificial.
f) No anexo IX establécense as masas de auga en que se prohibe o engado natural a partir do 1 de xullo.
g) Outras prescricións especiais para engados naturais recóllense nos réximes especiais do anexo XIV.
Artigo 4.
Normas para a pesca dos ciprínidos autóctonos
1. Períodos hábiles.
a) Masas de auga salmoneiras do anexo III desta orde: do 1 de maio ao 31 de xullo.
b) Masas de auga de reo do anexo IV desta orde: do 1 de maio ao 31 de xullo.
c) Cabeceiras de ríos de montaña do anexo V desta orde: do 1 de maio ao 31 de xullo.
d) Encoros do anexo VIII: todo o ano.
e) Outras masas de auga: do 15 de marzo ao 31 de xullo.
2. Engados.
a) Engados artificiais autorizados: mosca artificial, culleriña e peixes artificiais.
b) Engados naturais autorizados: todos os engados naturais, agás todo tipo de ovas de peixes e o peixe natural. Os engados naturais só se poderán empregar con anzois de dimensións maiores ou iguais ás que se sinalan no anexo I desta orde.
c) Con carácter xeral, prohíbense aqueles engados e tamaños de anzol prohibidos para reo na mesma masa de auga e no mesmo período.
d) Autorízase cebar as augas para a captura de ciprínidos nos encoros do anexo VIII. Esta ceba poderase realizar con engados vexetais ou pensos. Cando se trate de adestramentos e campionatos oficiais, poderase empregar o asticot con autorización expresa do servizo provincial de Patrimonio Natural correspondente.
e) Fóra da tempada hábil de salmónidos, nos tramos de encoros delimitados no anexo X, poderanse empregar anzois de calquera tamaño para a captura de ciprínidos con engados vexetais ou asticot, e quedan prohibidos outros engados.
f) Máximo de dous anzois por cana, con carácter xeral, para ciprínidos nos encoros do anexo VIII.
Artigo 5.
Normas para a pesca da sabella (
Alosa fallax
)
1. Períodos hábiles.
a) Tramo do río Ulla comprendido entre a presa de Couso e a desembocadura: do 1 de maio ao 7 de xuño.
b) Outras masas de auga: non se autoriza a captura da sabella.
2. Dimensións mínimas e cotas de captura.
a) Para os efectos do disposto no artigo 31 da Lei 2/2021, do 8 de xaneiro, de pesca continental de Galicia, e no artigo 71 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), fíxase unha dimensión mínima de 30 cm.
b) Cota de captura por persoa e xornada: cinco exemplares.
3. Engados.
Con carácter xeral, prohíbense aqueles engados e tamaños de anzol prohibidos para salmónidos na mesma masa de auga e no mesmo período.
Artigo 6.
Normas para a pesca da anguía
Védase a anguía en todas as augas continentais da Comunidade Autónoma e en todas as fases do ciclo vital da especie, incluídos, en todo caso, os exemplares denominados comunmente como angula ou meixón. Exceptúase deste réxime a pesca de interese etnográfico autorizada no río Miño nos concellos de Portomarín, O Páramo, Paradela e Guntín, e mais os plans de pesca da anguía nas zonas de desembocadura no mar definidas no segundo parágrafo do artigo 4.4 da Lei 2/2021, do 8 de xaneiro, de pesca continental de Galicia.
Artigo 7.
Réxime especial da lamprea
A pesca da lamprea autorízase unicamente nos ríos Tea e Ulla. As autorizacións para a pesca da lamprea regúlanse mediante unha normativa específica que publica anualmente a Consellería de Medio Ambiente e Cambio Climático.
Artigo 8.
Réxime especial de especies de esteiro (robaliza, muxe, solla…)
1. Períodos hábiles.
a) Masas de auga salmoneiras do anexo III desta orde: do 1 de maio ao 31 de xullo, ou ata a finalización da tempada do reo naqueles coutos autorizados ata o 30 de setembro.
b) Masas de auga do reo do anexo IV desta orde: do 1 de maio ao 31 de xullo, ou ata a finalización da tempada do reo naqueles coutos autorizados ata o 30 de setembro.
c) Zonas de desembocadura (anexo I da Lei 2/2021, do 8 de xaneiro, de pesca continental de Galicia): todo o ano.
d) Outras masas de auga: do 15 de marzo ao 31 de xullo.
2. Dimensións mínimas e cotas de captura.
a) A dimensión mínima de captura para cada unha destas especies será a establecida na normativa de pesca marítima.
b) A cota máxima de capturas por persoa e día será de 5 kg para o total de pezas capturadas e pode non computarse o peso dunha peza. Só se permitirá a tenza dunha peza que exceda o peso do tope establecido.
3. Engados.
Engados autorizados: xorra ou becho de mar (
Nereis sp.
), pulga de mar, miolo de pan, quisquilla, mosca artificial cun anzol e sen arponciño, peixes artificiais e mais engados de materiais plásticos ou semellantes (comunmente coñecidos como «vinilos»).
Artigo 9.
Normas xerais para a pesca de especies do Catálogo español de especies exóticas invasoras
1. Conforme o disposto na Lei 42/2007, do 13 de decembro, do patrimonio natural e da biodiversidade, modificada pola Lei 7/2018, do 20 de xullo, autorízase a pesca das seguintes especies: perca americana común (
Micropterus salmoides
), carpa (
Cyprinus carpio
), cangrexo vermello americano (
Procambarus clarkii
) e cangrexo sinal (
Pacifastacus leniusculus
).
2. Ámbito territorial das autorizacións e período hábil.
a) Perca americana común e carpa.
1º. Encoros de Zamáns, O Vao, Montefurado, As Portas, As Conchas, Lindoso, Vilasouto, A Hedrada, Cecebre, Belesar, Castrelo de Miño, Cachamuíña, A Frieira, Os Peares, Velle, Pumares, San Martiño, San Pedro, Santiago, Santo Estevo, Sequeiros, Leboreiro e Portodemouros. En todos os casos, os límites dos encoros son os que se sinalan no anexo VIII desta orde. O período hábil comprende todo o ano.
2º. Tramos fluviais dos ríos Miño e Sil comprendidos entre os encoros sinalados no punto anterior. O período hábil de cada tramo será o establecido na normativa xeral ou nos réximes especiais do anexo XIV.
b) Cangrexo vermello americano e cangrexo sinal.
1º. Encoros da Fervenza, As Forcadas, Cecebre (agás tramos vedados) e Sabón: todo o ano.
2º. Ríos Sil e Bibei: todo o ano.
3º. Ríos da Furnia, do Hospital da Briña e do Pego (afluentes do baixo Miño) augas abaixo da estrada PO-552 (Vigo-Tui) en todos os casos: todo o ano.
4º. Canles e pozas da antiga lagoa de Antela, pozas dos Milagres (concello de Maceda), pozas de Rioseco (concello de Paderne de Allariz), pozas de Niñodaguia (concello de Xunqueira de Espadanedo) e coiñais de Oímbra (concello de Oímbra): todo o ano.
5º. Tramo do río Xallas augas abaixo da presa de Ventín: do 15 de marzo ao 30 de setembro.
6º. Encoros de Belesar e Os Peares, nos tramos incluídos no réxime especial de encoros do anexo VIII: todo o ano.
3. Dimensións mínimas e cotas de captura.
Non se establecen dimensións mínimas nin cotas de captura.
4. Engados e artes autorizadas.
a) Fóra da tempada hábil de salmónidos, nos tramos autorizados para a captura de perca americana común poderanse empregar cebos específicos para esta especie, en concreto streamers, engados de superficie (comunmente coñecidos como
poppers
e
plugs
) e engados de materiais plásticos ou semellantes (comunmente coñecidos como «vinilos»), e queda prohibido o emprego de engados que imiten peixes ou invertebrados.
b) A única arte de pesca autorizada para o cangrexo vermello americano e o cangrexo sinal é o trueiro. Cada persoa só poderá empregar un máximo de 10 trueiros e non ocupará cos seus trueiros máis de 100 metros de río ou de beira de encoro.
5. Normas de pesca no ámbito territorial autorizado.
Os exemplares das especies citadas no punto 1 que sexan extraídos da natureza por calquera procedemento non poderán ser devoltos ao medio natural. Tampouco poderán ser transportados en vivo ou ser mantidos con vida, deberán ser sacrificados inmediatamente no lugar de captura. Estas prescricións aplicaranse en todo caso e lugar, incluídas as capturas accidentais, mesmo cando se trate dun tramo de pesca sen morte.
6. Normas de pesca fóra do ámbito territorial autorizado e pesca doutras especies do catálogo.
Prohíbese a pesca doutras especies do Catálogo español de especies exóticas invasoras distintas das incluídas no punto 1, así como a pesca destas últimas fóra do ámbito territorial autorizado indicado no punto 2 deste artigo.
En todo caso, as capturas accidentais están sometidas ás prohibicións xenéricas de posesión, transporte ou devolución ao medio natural.
Artigo 10.
Especies vedadas
Védanse en todas as masas de auga as seguintes especies: cangrexo de río (
Austropotamobius pallipes pallipes
), reñosa (
Achondrostoma arcasii
), espiñento (
Gasterosteus gymnurus
), zamborca (
Alosa alosa
) e anguía (
Anguilla anguilla
). Exceptúanse os plans de pesca da anguía nas zonas de desembocadura no mar definidas no segundo parágrafo do artigo 4.4 da Lei 2/2021, do 8 de xaneiro, de pesca continental de Galicia.
Artigo 11.
Xornadas hábiles
a) Con carácter xeral, declárase o luns como inhábil para a pesca, agás festivos nacionais ou autonómicos.
b) Os xoves serán hábiles unicamente para a modalidade de pesca sen morte en todas as masas de auga, agás festivos nacionais ou autonómicos, que serán hábiles segundo a modalidade de pesca autorizada en cada masa de auga.
c) No couto de Betanzos e nos coutos de pesca intensiva da Ulloa e do Carballiño (tramo 2) serán inhábiles os xoves para todos os efectos, agás festivos nacionais ou autonómicos. No couto de Celanova serán inhábiles os venres para todos os efectos, agás festivos nacionais ou autonómicos.
d) Nos tramos dos ríos Eo e Navia compartidos con Asturias serán inhábiles os luns e mais os xoves, agás festivos nacionais.
e) Nas zonas de desembocadura (anexo I da Lei 2/2021, do 8 de xaneiro, de pesca continental de Galicia) e nos encoros en que se autoriza a pesca de ciprínidos autóctonos durante todo o ano (anexo VIII), serán hábiles todos os días da semana para a captura de especies distintas dos salmónidos, sen obriga de practicar a pesca sen morte en ningún caso.
f) Excepcionalmente, e logo de resolución da persoa titular da Dirección Xeral de Patrimonio Natural, nas xornadas inhábiles poderanse expedir permisos de pesca en coutos para atender aqueles compromisos institucionais que o requiran ou para compensar os erros que se poidan producir no sistema de expedición de permisos de pesca.
Artigo 12.
Horas de pesca
a) De conformidade co disposto nos artigos 17 e 4.44 da Lei 2/2021, do 8 de xaneiro, de pesca continental de Galicia, só se poderá practicar a pesca no período comprendido entre unha hora antes da saída do sol e unha hora despois do solpor. As horas oficiais serán as publicadas na páxina web de Meteogalicia (http://www.meteogalicia.es/web/predicion/orto/ortoIndex.action), e tomarase como referencia a localidade máis próxima ao punto onde se estea pescando.
b) Dez minutos antes do comezo e dez minutos despois da finalización da xornada de pesca, todos os aparellos e engados deberán estar recollidos e, se é o caso, as canas pregadas.
Artigo 13.
Modalidades de pesca
a) Como regra xeral, e para todas as especies, só se autoriza a pesca con cana, sen prexuízo da regulamentación específica para a pesca de interese etnográfico autorizada da lamprea e da anguía.
b) Prohíbese o aparello coñecido como «de ninfa» e calquera outro semellante (que estea composto por máis dunha ninfa ou perdigón), lastrado no seu extremo e que arrastre polo fondo. No anexo II desta orde esquematízanse exemplos de aparellos prohibidos conforme este artigo.
Artigo 14.
Canas de pescar e utensilios auxiliares
a) De conformidade co disposto no artigo 34.2 da Lei 2/2021, do 8 de xaneiro, de pesca continental de Galicia, con carácter xeral só se permite o emprego dunha cana por persoa, a unha distancia máxima do pescador ou pescadora de tres metros, e dunha sacadeira ou un lazo como elemento auxiliar.
b) Para a pesca desde embarcacións só se poderá empregar unha cana por persoa, e autorízase un máximo de tres canas por embarcación, aínda que o número de persoas embarcadas sexa maior.
c) Nas zonas de desembocadura (anexo I da Lei 2/2021, do 8 de xaneiro, de pesca continental de Galicia) e nos encoros que se relacionan nos anexos VII e VIII desta orde, autorízase o emprego de dúas canas desde a beira e a unha distancia máxima do pescador ou pescadora de tres metros.
Artigo 15.
Pesca desde embarcación
a) De conformidade co disposto no artigo 26.3 da Lei 2/2021, do 8 de xaneiro, de pesca continental de Galicia, poderase pescar desde embarcacións ou artefactos aboiantes nas zonas de desembocadura e naquelas masas de auga expresamente autorizadas nos anexos VII e VIII desta orde, sen prexuízo das competencias dos organismos responsables da navegación e flotación nas zonas de desembocadura ou nas masas de auga continentais.
b) A prohibición de aparellos de ecolocalización, sonar ou semellantes, recollida no artigo 17.2 do Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio), é aplicable a calquera modalidade de pesca desde embarcación, mesmo en artefactos aboiantes exentos de licenza de embarcación.
Artigo 16.
Pesca sen morte
1. Períodos hábiles.
O período hábil para esta modalidade de pesca abranguerá, con carácter xeral, desde o 15 de marzo ao 31 de xullo, coas seguintes excepcións:
a) O inicio da tempada aprázase ata o 1 de maio nos casos de masas de auga salmoneiras, masas de auga de reo ou cabeceiras de ríos de montaña.
b) Coutos conveniados: finalizada a tempada ordinaria, expediranse permisos de pesca sen morte ata o 30 de setembro. Exclúense desta prórroga os seguintes coutos: A Laracha, Arzúa, Baamonde, Begonte, Boborás, Boicalvo, Carballo, Celanova, Chaián, Friol, Furelos, Laza, Mondoñedo, Negreira, tramos 1 e 3 do Carballiño, Outes, Parga, Pígara, A Pobra, Ponte Arnelas, A Ponte Liñares, Rois, Vilarraso e Xinzo.
c) Tramos libres de pesca sen morte (anexo XI): o período hábil prolongarase ata o 30 de setembro, con carácter xeral. No caso dos tramos da bacía do Anllóns (ríos Anllóns, Bardoso e Quenxe), o período hábil prolongarase ata o 31 de agosto. Nos tramos dos ríos Eo e Támega non se prolongará a tempada de pesca.
d) Coutos e tramos de coutos de pesca sen morte (anexo XII): o período hábil prolongarase ata o 30 de setembro, agás nas augas salmoneiras da provincia de Lugo, no tramo 3 do couto de Parga e no tramo 2 do couto de Montederramo.
e) Couto de Sinde: do 1 ao 30 de setembro.
f) No caso do tramo libre de pesca sen morte da lagoa Mina Mercedes V, poderase pescar durante todo o ano.
2. Normas de pesca.
Nos coutos e tramos de pesca sen morte rexerán as seguintes normas:
a) Autorízanse todos os engados artificiais cun só anzol e sen arponciño, e queda prohibido para todos os efectos o engado natural.
b) Todas as capturas deberán ser devoltas á auga inmediatamente despois da súa extracción.
c) Non se poderá ter ningún peixe, aínda que fose pescado noutro tramo.
d) Poderán reservarse os permisos de couto para actividades educativas solicitadas por entidades interesadas na mellora do medio fluvial. Nestes casos expediranse os permisos gratuitamente e poderase ampliar o número máximo de permisos por causas xustificadas.
e) No anexo XI recóllense os tramos libres en que unicamente se poderá practicar a pesca sen morte.
Artigo 17.
Normativa dos coutos
Apróbase a normativa dos coutos de pesca que figura no anexo XII desta orde.
Artigo 18.
Vedas e réximes especiais
a) Védanse as masas de auga que se relacionan no anexo XIII desta orde. A inclusión dunha masa de auga neste anexo prevalece fronte á súa inclusión en calquera outro anexo desta orde, e a masa de auga considerarase vedada para todos os efectos.
b) Apróbanse os réximes especiais provinciais que figuran no anexo XIV desta orde.
c) No anexo XV establécense as normas de funcionamento que rexerán nas zonas de adestramento de Lugo, Ourense e Pontevedra.
d) Con ocasión da celebración dos campionatos Salmónidos Mosca Lago Beira e Salmónidos Lance Lago Beira, apróbase o réxime especial de pesca que se establece no anexo XVI, coas normas que nel constan.
e) Con ocasión da celebración dun concurso exhibición de pesca no marco da Festa do Salmón da Estrada, apróbase o réxime especial de pesca que se establece no anexo XIV, coas normas que nel constan.
Disposición adicional primeira
Facúltase a persoa titular da Dirección Xeral de Patrimonio Natural para ditar cantos actos e resolucións sexan necesarios para o desenvolvemento desta orde.
Disposición adicional segunda
A persoa titular da Dirección Xeral de Patrimonio Natural poderá modificar o anexo XII desta orde para adecuar a normativa de coutos de pesca e facer as reservas dos permisos, de conformidade co disposto no Regulamento de ordenación da pesca fluvial e dos ecosistemas acuáticos continentais (Decreto 130/1997, do 14 de maio). As modificacións requirirán unha solicitude da entidade titular da reserva de permisos cunha anticipación mínima de quince días, o informe favorable do Servizo de Patrimonio Natural do departamento territorial e, con carácter xeral, no caso dos concursos deportivos oficiais ou das entidades colaboradoras, a práctica da modalidade de pesca sen morte.
Disposición adicional terceira
Co obxecto de facilitar o adestramento das persoas pescadoras participantes en competicións locais, autonómicas, nacionais e internacionais, a Federación Galega de Pesca, co visto e prace da Secretaría Xeral para o Deporte, poderalle propor á Dirección Xeral de Patrimonio Natural a autorización para practicar a pesca sen morte nun tramo das augas continentais da nosa comunidade autónoma fóra do período hábil de pesca.
Coa solicitude deberase xuntar a identificación das persoas pescadoras e, se é o caso, dos seus adestradores ou adestradoras, e nela especificaranse as datas dos adestramentos que se pretenden autorizar.
Disposición derradeira
Esta orde entrará en vigor o día seguinte ao da súa publicación no
Diario Oficial de Galicia
e manterase vixente ata a publicación da orde correspondente á tempada do ano 2027.
Santiago de Compostela, 11 de decembro de 2025
Na táboa deste anexo figuran os principais tramos fluviais habitados polo salmón. Nos límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. En todos os casos a masa de auga comprende o último quilómetro de todos os afluentes do tramo. Na columna titulada «km» figura a lonxitude aproximada do tramo expresada en quilómetros.
Na táboa deste anexo figuran os principais tramos fluviais habitados polo reo. Nos límites de cada tramo inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Cando a masa de auga inclúe todo o curso dos afluentes existentes no tramo, na columna titulada «Obs.» figura o texto «Afluentes»; nos demais casos, a masa de auga inclúe o último quilómetro de todos os afluentes do tramo.
Nas masas de auga delimitadas neste anexo o comezo da tempada da troita aprázase ata o 1 de maio. Os límites de encoros son os que se fixan nos anexos VII e VIII desta orde e os límites de coutos son os que se fixan no anexo XII desta orde. Noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N.
• Provincia de Lugo.
Bacía do Eo.
Bacía do Miño.
Bacía do Navia.
Bacía do Sil.
• Provincia de Ourense.
Bacía do Douro.
Bacía do Limia.
Bacía do Miño.
Bacía do Sil.
Os límites de encoros son os que se fixan nos anexos VII e VIII desta orde. Os límites das zonas de desembocadura son as do anexo I da Lei 2/2021, do 8 de xaneiro, de pesca continental de Galicia. Os límites de coutos son os que se fixan no anexo XII desta orde. Noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N.
• Provincia da Coruña.
• Provincia de Lugo.
• Provincia de Ourense.
• Provincia de Pontevedra.
Nas táboas deste anexo relaciónanse e delimítanse os encoros en que non se autoriza a pesca durante todo o ano, pero que teñen unha normativa específica no referente a número de canas, pesca desde embarcación e tamaño mínimo da troita.
Cando no límite superior figure o texto «Augas encoradas», considerarase que o límite superior está situado 100 m augas abaixo do punto onde rematan as augas correntes, tanto no curso principal como en todos os afluentes que vertan ao encoro. Esta distancia aplicarase tanto en ambas as beiras como, no caso de pesca desde embarcación, na propia masa de auga. Noutros límites inclúense entre parénteses as coordenadas (x e y) no sistema ETRS89, proxección UTM-29N.
Nos encoros en que se autoriza a pesca desde embarcacións ou artefactos aboiantes, na columna titulada «Pesca desde embarcación» inclúese o texto «Autorizada», seguido, de ser o caso, do tipo de embarcacións ou artefactos autorizados e doutras condicións para a práctica desta modalidade de pesca.
Nas táboas deste anexo relaciónanse e delimítanse os encoros en que se autoriza a pesca de ciprínidos autóctonos durante todo o ano.
Cando no límite superior figure o texto «Augas encoradas», considerarase que o límite superior está situado 100 m augas abaixo do punto onde rematan as augas correntes, tanto no curso principal como en todos os afluentes que vertan ao encoro. Esta distancia aplicarase tanto en ambas as beiras como, no caso de pesca desde embarcación, na propia masa de auga. Noutros límites inclúense entre parénteses as coordenadas (x e y) no sistema ETRS89, proxección UTM-29N.
Nos encoros en que se autoriza a pesca desde embarcacións ou artefactos aboiantes, na columna titulada «Pesca desde embarcación» inclúese o texto «Autorizada» seguido, de ser o caso, do tipo de embarcacións ou artefactos autorizados e doutras condicións para a práctica desta modalidade de pesca.
1. Provincia da Coruña.
Río Furelos e afluentes (Melide, Santiso e Toques).
2. Provincia de Lugo.
a) Río Asma e afluentes (Carballedo e Chantada).
b) Rego Bieitas e afluentes (Taboada).
c) Río Búbal e afluentes (Carballedo).
d) Río Cabe e afluentes (A Pobra do Brollón, Bóveda, Monforte de Lemos, O Incio, O Saviñao, Pantón, Paradela e Sober).
e) Rego de Camporramiro (Chantada).
f) Río Eo e afluentes: desde o nacemento do río ata o límite superior do couto de Vilarmide (A Fonsagrada, Baleira, Pol e Ribeira de Piquín).
g) Rego de Fondós e afluentes (Carballedo e Chantada).
h) Río Ladra: couto de Begonte.
i) Río da Lama e afluentes (Chantada).
j) Río Landro: tramo 4 do couto de Viveiro.
k) Río Loio e afluentes (Paradela e Sarria).
l) Río Lor e afluentes (A Pobra do Brollón, Folgoso do Courel, O Incio, Pedrafita do Cebreiro, Quiroga e Samos).
ll) Rego de Moreda e afluentes (Taboada).
m) Río Navia e afluentes (A Fonsagrada, As Nogais, Baleira, Becerreá, Cervantes, Navia de Suarna, Negueira de Muñiz e Pedrafita do Cebreiro).
n) Río Neira e afluentes (Baleira, Baralla, Becerreá, Castroverde, Láncara, O Corgo, O Páramo, Samos, Sarria e Triacastela), agás no tramo do Sarria augas abaixo da ponte da estrada de Samos (rúa Calvo Sotelo do núcleo urbano de Sarria) e no curso principal do Tórdea.
o) Río Pambre e afluentes (Palas de Rei).
p) Río da Ponte de Enviande e afluentes (Chantada e Taboada).
q) Rego de Portocelo e afluentes (Taboada).
r) Río Sardiñeira e afluentes (Bóveda e O Saviñao).
s) Río Sil e afluentes: toda a rede hidrográfica vertente no río Sil e non incluída noutros parágrafos, coa excepción do curso principal deste.
t) Rego de Souto Varela e afluentes (Chantada).
u) Rego de Vilela e afluentes (Taboada).
v) Rego de Xamogo e afluentes (Portomarín e Taboada).
3. Provincia de Ourense.
Todas as masas de auga da provincia, agás as que a seguir se relacionan:
a) Encoros en que se autoriza a pesca de ciprínidos autóctonos durante todo o ano (anexo VIII desta orde).
b) Encoros de Penarrubia (Sil), Cenza, Leboreiro (Mao), Santo Agostiño ou Pías (Bibei).
c) Río Miño: curso principal.
d) Río Sil: curso principal.
e) Río Avia: entre a presa de Albarellos e a desembocadura no Miño.
f) Río Támega: entre a ponte da estrada N-525 e a fronteira con Portugal.
g) Río Arnoia: entre a desembocadura do Ourille e a desembocadura no Miño.
h) Río Arenteiro: tramo de pesca intensiva do couto do Carballiño.
Na táboa deste anexo inclúense os tramos de encoros en que se autoriza a captura de ciprínidos con asticot sen limitacións no tamaño dos anzois. Entre parénteses sinálanse as coordenadas dos límites (x e y) no sistema ETRS89, proxección UTM-29N.
Na táboa deste anexo inclúense os tramos fluviais en que unicamente se poderá practicar a modalidade de pesca sen morte. Os límites de coutos son os que se fixan no anexo XII desta orde; noutros límites inclúense entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros.
• Provincia da Coruña.
• Provincia de Lugo.
• Provincia de Ourense.
• Provincia de Pontevedra.
Nas táboas deste anexo inclúense os coutos de pesca fluvial da Comunidade Autónoma xunto coas súas normas básicas de funcionamento. Nos límites figuran entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Nas columnas tituladas «Categoría» figura a categoría dos permisos de pesca (s= salmón, r= reo, t= troita, sm= pesca sen morte, i= pesca intensiva, 0= xornada inhábil) nas distintas xornadas hábiles (Ma= martes, Me= mércores, Xo= xoves, Ve= venres, SDF= sábados, domingos e festivos), tendo en conta que nun mesmo couto ou tramo os permisos de inferior categoría só se expiden no caso de veda da especie principal. Nas columnas tituladas «Nº» figura o número de permisos diarios en xornadas laborables (Lab.) e os sábados, domingos ou festivos (SDF). Na columna titulada «Troita» figura a dimensión mínima da troita en centímetros (cm) e a cota de captura por persoa e xornada (n).
• Provincia da Coruña.
• Provincia de Lugo.
• Provincia de Ourense.
• Provincia de Pontevedra.
Nas táboas deste anexo inclúense os tramos fluviais que permanecerán vedados durante toda a tempada de pesca. A inclusión dunha masa de auga neste anexo prevalece fronte á súa inclusión en calquera outro anexo da presente orde; a masa de auga considerarase vedada para todos os efectos. Nos límites figuran entre parénteses os concellos en que se atopan e as coordenadas (x e y) no sistema ETRS89, proxección UTM-29N. Na columna titulada «km» figura a lonxitude aproximada do tramo expresada en quilómetros. Cando a veda inclúe todos os afluentes existentes no tramo, na columna titulada «Obs.» figura o texto «Afluentes»; nesta mesma columna tamén se fan constar, se é o caso, algunhas outras particularidades da veda.
• Provincia da Coruña.
• Provincia de Lugo.
• Provincia de Ourense.
• Provincia de Pontevedra.
1. Réximes especiais da provincia da Coruña.
a) Río Anllóns.
Autorízase a realización dun concurso de pesca no couto de Verdes o día 14 de xuño, coas normas que propoña o Concello de Coristanco como entidade organizadora e logo de aprobación polo departamento territorial.
b) Río Grande.
No couto da Ponte do Porto prohíbese o engado natural.
c) Lagoa da Frouxeira (concello de Valdoviño).
Autorízase a pesca de especies de esteiro (robaliza, muxe, solla...) durante todo o ano.
d) Río Tambre.
Con motivo da Festa da Troita de Oroso autorízase a realización dun concurso de pesca no couto de Sigüeiro, coas normas que propoña a entidade organizadora e logo de aprobación polo departamento territorial.
e) Río Ulla e afluentes.
No curso principal augas abaixo da presa de Portodemouros e no último quilómetro de todos os afluentes que verten neste tramo, a pesca rexerase polos réximes especiais da provincia de Pontevedra, agás o Río Sar.
2. Réximes especiais da provincia de Lugo.
a) Río Eo e afluentes.
1º. Con motivo da Festa da Troita na Pontenova autorízase un concurso de pesca o día 1 de maio nos coutos de Vilarmide, Xinzo, Salmeán e A Pontenova (lotes 1, 2, 3 e 4), así como no tramo libre da Pontenova, coas normas que propoña a entidade organizadora e logo de aprobación polo departamento territorial.
A data de apertura do tramo da Pontenova como libre sen morte (con límite superior no lote 2 do couto de Salmeán e límite inferior no lote 1 do couto da Pontenova) será o 2 de maio. O día 1 de maio estará permitida a pesca con extracción neste tramo exclusivamente para os pescadores que participen no concurso de pesca de carácter tradicional da Festa da Troita, con estrita suxeición ás súas normas reguladoras.
2º. Nos coutos de Xinzo e Vilarmide, a partir do 1 de xuño só se permite a pesca con culleriña e mosca, cun só anzol en ambos os casos, na modalidade de pesca con morte ou ordinaria.
3º. No couto de Ribeira de Piquín prohíbese o engado natural.
4º. Védase a pesca do reo no couto de Vilarmide.
b) Río Ladra e afluentes.
1º. Prohíbese a pesca nas charcas das antigas canteiras dos concellos de Begonte, lagoas do Pedroso e Ríocaldo, na contorna do rego de Riocaldo e da marxe esquerda do Ladra.
2º. Prohíbese a pesca nas lagoas Os Pozos do Ollo, no concello de Begonte, na contorna da marxe esquerda do Ladra.
3º. Ríos afluentes do Parga: prohíbese a pesca nas charcas das antigas canteiras dos concellos de Friol (parroquia de Miraz) e Guitiriz (parroquias de Parga e Vilar), na contorna dos seguintes cursos fluviais: río Pequeno, Rego da Roxida, río Corveiros e Rego da Ponte Saltiño.
c) Río Masma.
No tramo comprendido entre O Pozo dos Cantos (concellos de Barreiros e Foz) e A Ponte da Espiñeira prorrógase ata o 30 de setembro a pesca de robaliza, muxe e solla con xorra (Nereis sp.), pulga de mar ou miolo de pan.
d) Río Miño.
1º. Autorízase a pesca de ciprínidos durante todo o ano no tramo comprendido entre a presa do Rei Chiquito (concello de Lugo) e Acea do Vilar (concello de Lugo), nunha lonxitude aproximada de 5 km. Fóra da tempada hábil de salmónidos, para a pesca de ciprínidos só se autoriza o uso de cebos vexetais.
2º. Nos caneiros autorizados nos concellos do Páramo, Portomarín, Guntín e Paradela, os períodos hábiles serán os que estableza o Departamento Territorial da Consellería de Medio Ambiente e Cambio Climático.
3. Réximes especiais da provincia de Ourense.
a) Río Arenteiro.
Á altura das plataformas existentes no tramo de pesca intensiva do couto do Carballiño, resérvanse 150 m para uso exclusivo de persoas con mobilidade reducida.
b) Río Arnoia.
1º. No primeiro tramo do couto dos Medos prohíbese o uso de engado natural durante toda a tempada hábil. No resto do couto prohíbese a pesca de calquera especie utilizando como engado o asticot.
2º. No couto de Celanova prohíbese a pesca de calquera especie utilizando como engado o asticot.
c) Río Limia.
Con motivo da Festa do Peixe de Bande, autorízase a realización dun concurso de pesca no couto da Ponte LIñares, coas normas que propoña a entidade organizadora e logo de aprobación polo departamento territorial.
d) Río Mao.
No encoro de Leboreiro (couto de Montederramo) permítese o uso de dúas canas na modalidade «pesca ao parado».
e) Río Miño.
Permítese a pesca de ciprínidos e perca americana común desde a beira do río durante todo o ano no tramo comprendido entre o viaduto do ferrocarril (concello de Ourense) e Ponte do Ribeiriño ou Ponte Novísima (concello de Ourense), nunha lonxitude aproximada de 1,2 km. Fóra da tempada hábil de salmónidos, para a pesca de ciprínidos só se autoriza o uso de cebos vexetais.
f) Río Sil.
Autorízase a pesca de ciprínidos e perca americana común durante todo o ano no tramo comprendido entre a ponte de San Fernando (concello do Barco de Valdeorras) e a depuradora (concello do Barco de Valdeorras), nunha lonxitude aproximada de 2,5 km. Fóra da tempada hábil de salmónidos, para a pesca de ciprínidos só se autoriza o uso de cebos vexetais.
g) Río Viñao.
No couto de Boborás prohíbense os seguintes engados naturais para todas as especies: asticot, bicho do mel, bicho suízo e bicho da cera.
4. Réximes especiais da provincia de Pontevedra.
a) Río Pontiñas ou de Cabirtas (afluente do Deza).
Autorízase a pesca de ciprínidos durante todo o ano no tramo comprendido entre a parte superior da lagoa do Auditorio (límite superior) e Ponte da Devesa (límite inferior), no concello de Lalín.
b) Río Ulla.
1º. No tramo desde A Ponte de Catoira ata a ponte da estrada N-550 en Pontecesures, nunha lonxitude aproximada de 10 km, poderase pescar desde embarcacións ou artefactos aboiantes.
2º. Do 1 de maio ao 31 de xullo poderase utilizar xorra no tramo comprendido entre A Ponte de Catoira e a ponte da estrada N-550 en Pontecesures para a pesca de especies propias de esteiros (robaliza, muxe, solla, etc.).
3º. Con motivo da Festa do Salmón da Estrada, autorízase a realización dun concurso-exhibición de pesca nos coutos de Sinde, Pontevea, Santeles e Couso, coas normas que aprobe o departamento territorial.
4º. Con motivo da Festa do Escalo, autorízase a realización dun concurso de pesca no couto de Couso, coas normas que propoña a entidade organizadora e logo de aprobación polo departamento territorial.
c) Río Miño (bacía do Baixo Miño).
Védase o escalo nos afluentes da provincia de Pontevedra.
d) Río Verdugo.
Con motivo da Festa Municipal da Troita autorízase a realización dun concurso de pesca nos coutos de Ponte Verdugo (tramo 2) e Ponte Caldelas (tramos 1, 2 e 3), coas normas que propoña a entidade organizadora e logo de aprobación polo departamento territorial.
1. Zona de adestramento da provincia de Pontevedra.
Á zona de adestramento de lance no couto de Couso poderán acudir todas aquelas persoas que teñan a licenza de pesca en vigor. Só poderán adestrarse na zona habilitada e terán dereito ao adestramento por orde de chegada a cada postura.
Unha vez finalizada a tempada de pesca, o día 30 de setembro, poderase acceder á zona de adestramento de lance situada dentro do couto de Couso, no río Ulla, coas seguintes restricións:
a) Período de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Períodos de adestramento: establécense dous períodos para o adestramento.
1º. Primeiro período: do 1 de outubro ao 30 de novembro, ambos incluídos.
2º. Segundo período: do 1 de febreiro ao 30 de abril, ambos incluídos.
Período de parada técnica: co obxecto de preservar a reprodución dos salmónidos, queda prohibido o adestramento no período comprendido entre o 1 de decembro e o 31 de xaneiro.
b) Horario: das 10.00 ás 18.00 horas, no primeiro período, e das 8.30 ás 19.30 horas, no segundo período.
c) Límites da zona:
1º. Augas arriba: a pasarela colgante do Xirimbao.
Coordenadas UTM fuso 29 Datum ETRS89: 536290, 4732688.
2º. Augas abaixo: 250 metros augas abaixo da pasarela ata pasar polo quinto posto de pesca en ambas as marxes.
Coordenadas UTM fuso 29 Datum ETRS89: 536052, 4732747.
d) Limitación de engados.
Só se autoriza o emprego de mosca sen anzois enteiros; deberá estar habilitada só a tixa plana para o pelo ou pluma da mosca e o anzol deberá estar seccionado no inicio da curvatura traseira.
e) Outras limitacións.
1º. Non poderá haber máis de 10 persoas en acción á vez na zona na cal están habilitados os 10 postos (5 en cada marxe).
2º. Cada persoa non poderá exceder o tempo de 30 minutos na postura se outra persoa a solicita.
Comunícase que durante ese período están autorizados algúns descensos de embarcacións, que poderán interferir na actividade de adestramento de lance.
Facúltase a persoa titular do Departamento Territorial da Consellería de Medio Ambiente e Cambio Climático para ditar cantos actos e resolucións sexan necesarios para regular o acceso á zona.
2. Zona de adestramento da provincia de Ourense.
Á zona de adestramento de lance no río Miño en Ourense poderán acudir todas as persoas que teñan licenza de pesca en vigor. Só poderán adestrar na zona habilitada.
Unha vez finalizada a tempada de pesca, poderase acceder á zona de adestramento de lance situada no río Miño, coas seguintes restricións:
a) Períodos de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Períodos de adestramento: establécense dous períodos para o adestramento.
1º. Primeiro período: do 1 de outubro ao 30 de novembro, ambos incluídos.
2º. Segundo período: do 1 de febreiro ao inicio da tempada de pesca.
Período de parada técnica: co obxecto de preservar a reprodución dos salmónidos, queda prohibido o adestramento no período comprendido entre o 1 de decembro e o 31 de xaneiro.
b) Horario: das 10.00 ás 18.00 horas no primeiro período, e das 8.30 ás 19.30 horas no segundo período.
c) Límite das zonas:
1º. Zona de Outariz, marxe dereita.
Coordenadas UTM fuso 29 Datum ETRS89.
Límite superior: X= 589872 Y= 4689369.
Límite inferior: X= 589804 Y= 4689355.
2º. Zona de Reza, marxe esquerda.
Coordenadas UTM fuso 29 Datum ETRS89.
Límite superior: X= 590688 Y= 4689495.
Límite inferior: X= 590569 Y= 4689471.
d) Limitacións de engados.
Só se autoriza o emprego de cachos de la ou moscas sen anzois enteiros; deberá estar habilitada só a tixa plana para o pelo ou pluma da mosca e o anzol deberá estar seccionado no inicio da curvatura traseira.
e) Outras limitacións.
Todas as persoas que estean practicando gardarán entre elas unha distancia razoable que evite interferencias entre os seus respectivos lances.
3. Zona de adestramento da provincia de Lugo.
Á zona de adestramento de lance no río Miño en Lugo poderán acudir todas as persoas con licenza de pesca en vigor e con actividade deportiva de competición; para este último punto a Federación Galega de Pesca comunicaralle ao Departamento Territorial da Consellería de Medio Ambiente e Cambio Climático en Lugo unha listaxe de participantes nos adestramentos, cun mínimo de 15 días de antelación ao período de adestramento. Só poderán adestrar na zona habilitada.
Unha vez finalizada a tempada de pesca, poderase acceder á zona de adestramento de lance situada no río Miño coas seguintes restricións:
a) Período de adestramento.
Días permitidos para o adestramento: de martes a domingo; quedan, polo tanto, os luns como único día da semana inhábil para o adestramento.
Período de adestramento: do 1 de febreiro ao inicio da tempada de pesca.
b) Horario: das 8.30 ás 19.30 horas.
c) Límite da zona:
Coordenadas UTM fuso 29 Datum ETRS89.
Límite superior: Ponte do Condado (Castro de Rei; 630705, 4791044).
Límite inferior: límite superior do couto de Castro de Rei, X= 628807 Y= 4789489.
Lonxitude: 2,6 km.
d) Limitacións de engados.
Só se autoriza o emprego de mosca sen anzois enteiros (seccionados no inicio da curvatura traseira). Só poden ter nos anzois a tixa plana para pelo ou pluma.
e) Categoría da masa de auga: tramo libre de pesca sen morte.
1. Campionato Salmónidos Mosca e Lance Lago Beira.
Tramos de competición: as competicións terán lugar no encoro da Fervenza o día 7 de marzo do 2026.
2. Open Presidente da Xunta.
Tramos de competición: as competicións terán lugar no couto de Xallas-Beba, no río Xallas, os días 3 e 4 de abril do 2026.
3. Campionato Autonómico Salmónidos Mosca.
Tramos de competición: as competicións terán lugar no couto de Aranga, no río Mandeo, o día 28 de xuño do 2026.
4. Campionato Selectivo Salmónidos Lance.
Tramos de competición: as competicións terán lugar no couto de Ribeira de Piquín, no río Eo, o día 5 de xuño do 2026.
5. Campionato Selectivo Salmónidos Mosca.
Tramos de competición: as competicións terán lugar no couto da Labrada, no río Lor, o día 19 de xuño do 2026.
6. Campionato Galego Salmónidos Mosca Veteranos.
Tramos de competición: as competicións terán lugar no couto de Láncara, no río Neira, o día 12 de setembro de 2026.
7. Campionato Autonómico Salmónidos Lance Dúos.
Tramos de competición: as competicións terán lugar no couto da Ponte LIñares, no río Limia, o día 5 de setembro de 2026.
A pesca nestes tramos de competición estará restrinxida ás persoas participantes no campionato, conforme a listaxe oficial presentada pola organización e aprobada pola Dirección Xeral de Patrimonio Natural.
Na listaxe deberán figurar o nome e apelidos, o NIF ou equivalente. O campionato desenvolverase conforme as normas propostas pola organización e aprobadas pola Dirección Xeral de Patrimonio Natural.